GWK belê in plaaskindersDie lede van die De Villiers-familie tydens die opening van die VKO-sentrum op 31 Januarie is Charl, Annatjie, Pierre, Marelize en Johan. (Foto: Verskaf) Die plaas Remhoogte, sowat 20 km buite Prieska, het die tuiste van Klouter-Bouters, ŉ sentrum vir vroeë kinderontwikkeling (VKO) geword. Dié projek, die derde van sy soort, is deur GWK in samewerking met De Meul-boerdery geïnisieer. Marelize de Villiers wat namens die De Villiers-familie van De Meul Boerdery die projek lei, sê die opening van hierdie sentrum is ŉ jare lange droom wat bewaarheid en gedryf is met die ondersteuning van die hele familie en haar passie vir kinders en opvoeding. “Dít is meer as ŉ skool, maar eerder ŉ sentrum waar Bybelstudie, naaldwerk en Kinderkrans aangebied word,” sê De Villiers. Die moderne gebou waarin die sentrum ingerig is, is omgewingsvriendelik en maak gebruik van groen-tegnologie soos sonkrag en natuurlike lig. Klouter-Bouters gaan aanvanklik elke weeksdag 14 kinders tussen die ouderdom van twee en vyf jaar onderrig, waar ŉ opgeleide opvoedkundige en ŉ assistent sal seker maak dat die kinders gestimuleer word om op ŉ holistiese wyse te ontwikkel. Die kinders sal ook elke dag gebalanseerde maaltye ontvang wat deur ŉ gekwalifiseerde dieetkundige ontwikkel is en ontbyt, teetydverversings en middagete insluit. Verder sal kinders van die nabygeleë primêre skool, Bloukrans, in die namiddae by die sentrum aansluit vir nasorg, waar hulle ondersteuning met hul huiswerk sal kry. Hulle sal later ook aan gespesialiseerde ontwikkelingsprogramme, onder meer lees- en wiskundevaardighede, blootstelling kry namate die behoefte ontstaan. De Villiers sê kinders van Remhoogte wat by Bloukrans Laerskool skoolgaan, sal ook in ŉ veilige omgewing kan speel en studiehulp ontvang. “Ons visie en droom vir die kinders is om hul vlerke te sprei, om groter te droom en te besef daar is ŉ wêreld daar buite.” Vir die volgende 18 maande sal Klouter-Bouters ondersteun word deur Zelda Johnson, ŉ geakkrediteerde maatskaplike praktisyn en GWK se koördineerder van hierdie projekte. Sy speel ŉ integrale rol om die onderwysers by al die VKO-sentrums waarby GWK betrokke is, te mentor en met volledige lesplanne by te staan, wat spesiaal ontwikkel is om ŉ wye reeks kritiese vaardighede vir kinders op grondslagfase op ŉ praktiese manier te leer. Llewellyn Brooks, GWK-groep se besturende direkteur; Annatjie en Charl de Villiers sien baie uit na die positiewe invloed wat Klouter-Bouters op hul gemeenskap sal hê. (Foto: Verskaf) Johnson sê vir 2023 het GWK ŉ unieke nuwe leerprogram vir kinders op plase geskep. “Die leerplan is opwindend, baie kleurryk en hope pret,” sê sy. “Dit bied ruimte vir vryspel, groot en fyn motoriese aktiwiteite, asook sensoriese, visueel-perseptuele en ouditiewe ontwikkeling wat uiters belangrik is tydens die grondslagfase.” Ná die tydperk van 18 maande sal die boerdery die verantwoordelikheid amptelik oorneem, met die GWK-span wat steeds in ŉ raadgewende en ondersteunende rol betrokke sal bly. GWK is ŉ openbare maatskappy wat deur boere besit word en dit voorsien hulle van al die nodige insette, ondersteun hulle met landboukundige oplossings en skep plaaslike en internasionale markkanale vir hul produkte. Die inisiatief om VKO-sentrums te vestig het reeds in 2020 lewe gekry toe die eerste sentrum deur GWK en Genade Boerdery buite Douglas gevestig is, met die doelwit om vanaf grondslagfase ŉ deurslaggewende verskil in die opvoeding van kinders op plase in die Noord-Kaap en ook Suid-Afrika te maak. Neil de Klerk, GWK se uitvoerende hoof van bemarking en kommunikasie, sê GWK se ambisie is om 100 VKO-skole op plase te vestig. “Met die samewerking van boerderye en met die hulp en finansiering van ander vennote wil ons hande vat om dít ŉ werklikheid te maak. “Hierdie projekte skep ŉ ekosisteem wat werk vir mense in die gemeenskap skep, onder meer vir die mense wat betrokke was by die oprigting van die fasiliteite en nou die onderwyspersoneel. “Verder het dit ŉ belangrike invloed op plaaskinders se lewe, wat die geleentheid het om deur die régte grondslagonderwys en gebalanseerde maaltye gereed te wees vir ŉ opwindende toekoms en alles wat daaruit gaan voortvloei,” voeg De Klerk by.